[{"text_idx": "#000003", "text": "Yna\u2019n ddi-oed gwnaeth i\u2019w ddisgyblion fynd i\u2019r cwch a hwylio o\u2019i flaen i\u2019r ochr draw, i Bethsaida, tra byddai ef yn gollwng y dyrfa. Ac wedi canu\u2019n iach iddynt aeth ymaith i\u2019r mynydd i weddi\u0308o. Pan aeth hi\u2019n hwyr yr oedd y cwch ar ganol y mo\u0302r, ac yntau ar ei ben ei hun ar y tir. A gwelodd hwy mewn helbul wrth rwyfo, oherwydd yr oedd y gwynt yn eu herbyn, a rhywbryd rhwng tri a chwech o\u2019r gloch y bore daeth ef atynt dan gerdded ar y mo\u0302r. Yr oedd am fynd heibio iddynt; ond pan welsant ef yn cerdded ar y mo\u0302r, tybiasant mai drychiolaeth ydoedd, a gwaeddasant, oherwydd gwelodd pawb ef, a dychrynwyd hwy. Siaradodd yntau a\u0302 hwy ar unwaith a dweud wrthynt, \u201cCodwch eich calon; myfi yw; peidiwch ag ofni.\u201d Dringodd i\u2019r cwch atynt, a gostegodd y gwynt. Yr oedd eu syndod yn fawr dros ben, oblegid nid oeddent wedi deall yngly\u0302n a\u0302\u2019r torthau; yr oedd eu meddwl wedi caledu. Wedi croesi at y tir daethant i Genesaret ac angori wrth y lan. Pan ddaethant allan o\u2019r cwch, adnabu\u2019r bobl ef ar unwaith, a dyma redeg o amgylch yr holl fro honno a dechrau cludo\u2019r cleifion ar fatresi i ble bynnag y clywent ei fod ef. A phle bynnag y byddai\u2019n mynd, i bentrefi neu i drefi neu i\u2019r wlad, yr oeddent yn gosod y rhai oedd yn wael yn y marchnadleoedd, ac yn erfyn arno am iddynt gael dim ond cyffwrdd ag ymyl ei fantell. A phawb a gyffyrddodd ag ef, iachawyd hwy."}]